**МОТИВИ**

**ЗА ИЗМЕНЕНИЕ И ДОПЪЛНЕНИЕ НА ПРАВИЛA ЗА ФИНАНСОВО ПОДПОМАГАНЕ ОТ БЮДЖЕТА НА ОБЩИНА ГАБРОВО, НА ПАЦИЕНТИ, ПОЛЗВАЩИ УСЛУГИТЕ НА „РЕГИОНАЛЕН ХОСПИС“ ЕООД**

**I. Причини, които налагат изменение и допълнение на Правилa за финансово подпомагане от бюджета на Община Габрово, на пациенти, ползващи услугите на „Регионален хоспис“ ЕООД:**

С Решение № 66 от 27.04.2023 г. на Общински съвет – Габрово са приети Правилa за финансово подпомагане от бюджета на Община Габрово, на пациенти, ползващи услугите на „Регионален хоспис“ ЕООД, като в процеса на прилагането им до настоящия момент се отчитат текстове, чиято регламентация не обхваща в пълнота възникналите казуси, което обуславя необходимостта от промяна и актуализация на същите.

Изменение и допълнение на Правилата се налага с оглед прецизното изписване на текстове, съобразени съгласно действащите нормативни документи. Необходимостта от промяна на Правилата е налице и във връзка с възможността да се осигури подкрепа на повече пациенти, нуждаещи се от настаняване в хоспис, а също така се цели и еднаква допустимост и справедлива подкрепа за всеки пациент, нуждаещ се от хосписна услуга.

В резултат от натрупаната практика от работата с лица, нуждаещи се от хосписна услуга, е установена необходимост и от прецизиране на отделни разпоредби от Правилата, с които се цели недопускане на пациенти, които не са терминално болни, да се настаняват с финансова подкрепа на Община Габрово.

По-конкретно, промените се отнасят до следното: в чл. 1, т. 3, думата „средномесечен“ се променя в „среднодневен“ доход, тъй като таксата за услугата на Регионален хоспис е на ден.

Добавянето в чл. 2 на нов документ, който следва да бъде приложен при кандидатстване за финансово подпомагане от бюджета на Община Габрово, цели чрез епикризи и медицински документи от проведени консултации от последните 6 месеца, да се удостовери, че лицето е терминално болно и е налице необходимостта от ползване на услугите на „Регионален хоспис“ ЕООД.

В глава трета на Правилата – „Определяне на размера на финансово подпомагане за ползване на услугите на „Регионален хоспис“ ЕООД, ал. 2 на чл. 6, се изменя, като с редакцията се цели яснота, а също и текстът да отговаря на таксата престой на ден в хосписа. Алинея 3, на същия член отпада, поради промяна на изчисленията за финансова подкрепа от Община Габрово за ден.

Добавянето на думата „еднократно“ в чл. 7, ал. 1 се налага, тъй като „терминално болен“ е пациент, при който лечението не променя неблагоприятната медицинска прогноза за продължителността на живота.

Създаването на изцяло нов чл. 8 в Правилата цели да уреди процедурата, в случай на изчерпване на финансовите средства, определени с бюджета на община Габрово.

Срокът за представяне на становища и предложения по проекта на Правилата е в съответствие с изискванията на чл. 26, ал. 4 от ЗНА. Предложените промени в Правилата не са от такъв характер, че да налагат продължително публично обсъждане. Съображението за определяне на съкратен срок за обществено обсъждане е, че по този начин ще се създаде възможност Правилата да бъдат внесени за обсъждане и евентуално приети от Общински съвет Габрово в най-краткия възможен срок.

**II. Цели, които се поставят:**

Приемането на промените на Правилa за финансово подпомагане от бюджета на Община Габрово, на пациенти, ползващи услугите на „Регионален хоспис“ ЕООД ще даде възможност за настаняване на повече нуждаещи се пациенти от услугата. Правилата на община Габрово ще допринесат да се настаняват пациенти със сериозни заболявания и неблагоприятна прогноза за лечение, които да получат качествена медицинска грижа.

**III. Финансови и други средства, необходими за прилагането на новите Правила:**

Средствата, предвидени за финансово подпомагане от бюджета на Община Габрово, на пациенти ползващи услугите на „Регионален хоспис“ се приемат всяка година с бюджета на община Габрово с решение на Общински съвет Габрово.

**IV. Очаквани резултати от прилагането, включително финансови, ако има такива:**

Чрез промяната за еднократно финансово подпомагане със срок до 180 дни ще седаде възможност да кандидатстват и да се подпомогнат повече пациенти, които имат необходимост от услугите на „Регионален хоспис“ ЕООД.

Чрез промяната на Правилата ще се постигне равнопоставеност на кандидатстващите за финансова подкрепа.

**V. Анализ на съответствието с правото на Европейския съюз:**

Проектът за промяна на правилата е вътрешен акт и не противоречи на норми от по-висока йерархия в националното и с Европейското законодателство.